A Honvédelmi és Haderőfejlesztési Program részeként a katonák egyenruháit is újra cseréli a tárca. A gyakorló egyenruhák már 2016 óta használatban vannak, a köznapit pénteken mutatták be a Stefánia Palotában. Az eseményen elhangzott: az új egyenruhák kapcsán a Honvédelmi Minisztérium kifejezetten civil tervezők számára írt ki pályázatot, hogy a katonák köznapi öltözete egyszerre legyen komfortos és a kor divatjának megfelelő.

Benkő Tibor honvédelmi miniszter a ruházati bemutatón úgy fogalmazott: az új egyenruhák bevezetésével a Honvédelmi és Haderőfejlesztési Program megvalósítása egy olyan állomásához érkezett, amelyre a katonák régóta vártak. Mint mondta, a haditechnikai fejlesztések mellett mindig szem előtt tartják, hogy a program középpontjában az ember áll, akinek mindennapi munkájához és megjelenéséhez a kor követelményeinek megfelelő egyenruha is nélkülözhetetlen. „Ha azt akarjuk, hogy a társadalom támogatottsága egységesen pozitív legyen a katonák iránt, akkor a társadalom minden színterén meg kell jelennünk, s a legjobb benyomást tennünk. Megpróbálunk egy olyan ruházati elgondolást kialakítani, amellyel meg tudunk jelenni hazai és nemzetközi környezetben, munkahelyen, meg tudunk jelenni az utcákon és a rendezvényeken" – fogalmazott a miniszter.